**КЊИЖЕВНОСТ И НОВИНАРСТВО**

Упутство за писање семинарског рада

**Циљ семинарског рада:**

Потребно је представити живот и рад књижевника-новинара, односно књижевнице-новинарке по избору. Смисао рада је направити анализу професионалног делања изабраног аутора, како у књижевном, тако и у новинарском раду, без обзира у ком животном позиву је оставио значајнији траг. Потребно је да посебно изложите све релевантне моменте његове/њене каријере и рад обогатите са што више цитата кроз које ћете најлакше направити поменуту анализу.

**Начин писања рада:**

Рад мора бити аутентичан, дакле, **оригиналан и самостално написан**. У случају непоштовања ове обавезе број бодова који се могу зарадити у оквиру ове предиспитне обавезе биће **драстично умањен**, а додатне прилике за његову исправку **неће бити**.

Рад би требало да има између 25 и 30 страна (МИНИМАЛНО 25). Пише се у складу са свим стандардима које прописује [Упутство за израду семинарског рада које се на налази на сајту Универзитета](http://nezbit.edu.rs/wp-content/uploads/2015/02/Q3.01.02-UPUTSTVO-ZA-IZRADU-SEMINARSKOG-RADA-Izdanje-1.pdf). То значи да треба писати **ћирилицом**, фонтом *Times New Roman*, величине 12, уз проред (*Line Spacing*) 1,15 или 1,5. Центрирање текста је *Justify*. Сваки нови пасус у тексту потребно је „увући два прста“ (ово је најлакше постићи табулатором, односно тастером *Tab* на тастатури).

Насловна страна мора поштовати форму дефинисану поменутим Упутством са сајта Универзитета. Дакле, при врху странице на средини се мора налазити назив универзитета и назив факултета. На средини насловне стране нешто већим фонтом, истакнуто (болдирано или курзивом) треба да стоји назив теме, а испод ње стандардном величином (дакле, 12) врста рада, што је у овом случају семинарски рад. У доњем делу стране, са леве стране треба да стоји назив предмета, звање, име и презиме ментора (проф. др Нада Торлак), док би у истој висини, са десне стране, требало да буде име и презиме студента, број индекса и назив смера студента. На самом дну налазе се место и датум израде семинарског рада.

Рад мора поседовати апстракт, увод и закључак који ће представљати Ваш доживљај изабраног аутора као књижевника и као новинара. У апстракту ћете у неколико реченица (око стотину речи) објаснити смисао и циљ Вашег рада, шта је он показао, односно, унајкраћем, његове најважније закључке. На истој страници написаћете и кључне речи које су коришћене у самом раду (нпр. ако је тема Лаза Костић, кључне речи ће бити: Лаза Костић, књижевник, песник, новинар, *Santa Maria Della* Salute итд). У уводном и закључном делу потребно је да својим речима представите основе рада, о чему ће у њему бити (увод), односно о чему је у њему било речи (закључак), у не мање од три четвртине странице. У уводном делу рада износите оквирно шта је то чиме се изабрани аутор све бавио и шта је то све објавио (нешто попут биографије).

Рад треба да поседује и садржај, који ће се налазити између апстракта и увода. У њему ћете по целинама представити све саставне делове (целине) рада, обележене редним бројевима, како у садржају, тако и у тексту.

У наставку би требало разрадити најзначајније делове његове каријере. Можете то чинити хронолошки и анализирати део по део каријере изабраног књижевника-новинара, а можете анализирати према значају или један по један део (нпр. књижевни, па новинарски или обрнуто). Та форма је слободна и студент је може обликовати према свом схватању, битно је да задовољи поменуте основне захтеве садржаја рада, изложене у Циљу семинарског рада.

На самом крају рада пишете библиографију, односно попис целокупне литературе (књиге, уџбеници, монографије, новински листови, магазини, научни радови...) и вебографије (интернет линкови). Ту ћете навести све изворе које сте користили као материјал за израду рада, односно све цитате неопходне за што квалитетније представљање важних аспеката рада. Када је у питању литература, постоје два начина да то учините, али оба подразумевају навођење имена и презимена аутора, назив дела, издавача, места издавања и године издања. Основна разлика је у редоследу навођења:

1. Витезовић, Милован. *Мајсторе, добро јутро*, Завод за уџбенике, Београд, 2010. или
2. Витезовић, Милован (2010). *Мајсторе, добро јутро.* Завод за уџбенике, Београд.

Када је реч о навођењу извора са интернета, потребно је да у попису свих извора на крају рада наведете потпуне линкове ка интернет страницама са којих сте преузимали садржај као помоћ у свом раду. Дакле, није довољно само навести нпр. [www.novosti.rs](http://www.novosti.rs), већ комплетан линк који води ка одређеном тексту. Уз то, неопходно је навести ког датума је последњи пут приступљено страници. На пример:

* <http://www.novosti.rs/vesti/kultura.71.html:419355-Uskoro-film-i-serija-o-Lazi-Kosticu> (приступљено: 10.2.2016.)

Још једна врло битна ствар је навођење, односно цитирање извора у тексту. То можете учинити на два начина - у фуснотама (АПА стил) или у самом тексту (Харвардски стил). Било да користите први или други стил, сваки цитат који искористите у раду, осим у литератури и вебографији, морате навести и у самом тексту. Одређени цитат из неког дела или неког другог извора јасно обележавате коришћењем знакова навода на почетку и крају цитата, а затим назнака извора, која се разликује у зависности од врсте обележавања, односно коришћења једног од два понуђена стила.

Уколико изворе цитата наводите у фуснотама, то ћете у *MS Word*-у учинити коришћењем алатке *References -> Insert Footnote*. Када завршите цитат, на том месту изаберете ову опцију и *Word* ће вам аутоматски поставити одговарајући редни број фусноте и „послати“ на дно странице где је неопходно да назначите прецизно где се у Вашем извору налази поменути цитат. Уколико је у питању књига из горе наведеног примера, то ћете учинити на следећи начин:

12 Витезовић, М (2010). *Мајсторе, добро јутро*, стр. 47,

где је 47 редни број странице на којој се налази коришћен цитат.

Ако је у питању интернет линк, то ћете учинити на идентичан начин као код навођења у вебографији. Дакле:

13 <http://www.novosti.rs/vesti/kultura.71.html:419355-Uskoro-film-i-serija-o-Lazi-Kosticu> (приступљено: 10.2.2016.)

Уколико користите навођење извора у самом тексту (Харвардски стил), на крају цитата, после затворених знака навода, написаћете:

„............“ (Витезовић, 2010: 47)

При коришћењу цитата са извора на интернету, после затворених знака навода написаћете:

„............“ (Симић, 2013),

а у вебографији на крају рада ћете написати потпуну референцу одакле сте цитирали. Дакле:

* Симић, Ј. (11.2.2014.) *Ускоро филм и серија о Лази Костићу*, Вечерње новости, доступно на: <http://www.novosti.rs/vesti/kultura.71.html:419355-Uskoro-film-i-serija-o-Lazi-Kosticu> (приступљено: 10.2.2016.),

где су редом назначени аутор текста, датум објаве, назив текста и, у овом случају, онлајн издање дневног листа са чијег је сајта преузет цитат.

**НАПОМЕНА:** **О навођењу извора из литературе и са интернета садржаја који су преузети из новинских листова, часописа, научних радова или радова који имају више радова, као и о начину обележавања фуснота извора који се понављају у низу или наизменично са неким другим и сл., консултовати предметног асистента Марка Средојевића.**

**Избор тема за израду семинарског рада:**

Ернест Хемингвеј, Габријел Гарсија Маркес, Данијел Дефо, Чарлс Буковски, Умберто Еко, Марк Твен, Чарлс Дикенс, Џонатан Свифт, Емил Зола, Џек Лондон, Егон Ервин Киш, Албер Лондр, Албер Ками, Винстон Черчил, Џорџ Бернард Шо, Антоан де Сент Егзипери, Арчибалд Рајс, Џорџ Орвел, Тони Парсонс, Петер Хандке, Хантер С. Томпсон;

Милош Црњански, Бранислав Нушић, Лаза Костић, Јован Јовановић Змај, Димитрије Давидовић, Пера Тодоровић, Крста Цицварић, Светозар Милетић, Јован Дучић, Душко Радовић, Љубивоје Ршумовић, Момо Капор, Милован Данојлић, Милица Јаковљевић, Светислав Басара, Богдан Тирнанић, Мирјана Бобић Мојсиловић, Александар Тијанић, Раша Попов, Љубомир Живков, Теофил Панчић, Вања Булић, Душан Величковић, Драган Тодоровић, Владимир Станковић.

**НАПОМЕНА: Могућ је избор и неке друге теме која није наведена у списку, али је за то неопходно претходно консултовати предметног асистента.**

**Начин бодовања:**

Рад се у зависности од квалитета и испуњености претходно дефинисаних услова писања може вредновати највише са 30 бодова за саму израду, док се излагање (презентовање) рада на вежбама или предавањима (*PowerPoint* презентација са најмање 10 слајдова) вреднује додатно, са највише 10 бодова. **Дакле, максималан број бодова који се може остварити на основу израде и „одбране“ семинарског рада је 40.**

Семинарски рад не мора да се излаже, али у том случају могуће је стећи максимално 30 испитних поена.

Рад се пријављује предметном асистенту с којим се приликом пријаве теме одређује и датум „одбране“ који ће бити у терминима вежби и који се **мора поштовати**. У случају непоштовања договореног термина укупан број поена за израду и накнадно излагање семинарског рада биће **умањен за 10 поена**. Такође треба имати у виду да у случају да не буде било термина за накнадно излагање студент који није излагао рад у договореном термину може остати без прилике да то поново учини, а тиме и без (највише) 10 поена предвиђених за његово презентовање.

**ВАЖНА НАПОМЕНА:  
Написан семинарски рад је УСЛОВ за излазак на испит.**

**За сва додатна питања обратити се предметном асистенту Марку Средојевићу на консултацијама или путем електронске поште** [**msredojevic@naisbitt.edu.rs**](mailto:msredojevic@naisbitt.edu.rs)**.**